Norge skal innføre et nasjonalt tarmkreftscreeningprogram fra 2021. Det er derimot en utfordrende oppgave for patologene å vurdere disse prøvene og hvilke tarmpolypper som kan utvikle seg til å bli kreft. For å bistå patologene i dette arbeidet har man i senere år kunnet ta i bruk kunstig intelligens i vurdering av tarmpolypper.
Forskerne har som mål å utvikle raskere og sikrere metoder for klassifisering av polypper. De har tidligere utviklet et eget dyplæringsnettverk som er spesialisert i å vurdere bilder av tarmpolypper, og de har blant annet identifisert en faktor som kan avgjøre prognosen til tarmkreftpasienter. I denne studien fortsetter de dette arbeidet med mål om å utvikle et automatisk system for klassifisering av tarmpolypper.
Kreftforeningen støtter prosjektet med 3 738 000 kroner.
Prosjektet ledes av professor Håvard E. Danielsen, leder for Institutt for kreftgenetikk og informatikk ved Oslo Universitetssykehus. Gruppen hans består av 25 medlemmer.
Danielsen har tidligere fått midler fra Kreftforeningen ved flere anledninger.